[pic] | EURÓPAI BIZOTTSÁG |

Brüsszel, 2010.10.27.

COM(2010) 607 végleges

2010/0301 (COD)

Javaslat:

AZ EURÓPAI PARLAMENT ÉS A TANÁCS IRÁNYELVE

a 2000/25/EK irányelvnek a rugalmas végrehajtási eljárással forgalomba hozott traktorokra vonatkozó rendelkezések tekintetében történő módosításáról

(EGT-vonatkozású szöveg)SEC(2010) 1252 SEC(2010) 1251

INDOKOLÁS

1. A JAVASLAT HÁTTERE

A mezőgazdasági vagy erdészeti traktorok hajtására szánt motorok gáz- és szilárd halmazállapotú szennyezőanyag-kibocsátása elleni intézkedésről, valamint a 74/150/EGK tanácsi irányelv módosításáról szóló, 2000. május 22-i 2000/25/EK európai parlamenti és tanácsi irányelv[1] (a továbbiakban: irányelv) a mezőgazdasági és erdészeti traktorokban használt dízelmotorok megengedett legnagyobb kipufogógáz-kibocsátását szabályozza a következőkre vonatkozóan: szén-monoxid (CO), szénhidrogének (CH), nitrogén-oxidok (NOx) és részecskék (PM). Ezen irányelvet összehangolták a nem közúti mozgó gépekre vonatkozó, hasonló irányelvvel (97/68/EK).

Az irányelv a kibocsátási határértékekre egyre szigorodó szakaszokat és ezekhez tartozó megfelelési határidőket ír elő. A forgalomba hozatalhoz a gyártóknak biztosítaniuk kell, hogy az új motorok megfeleljenek ezeknek a határértéknek.

A 2004/26/EK irányelv[2] módosítása alapján a 2005/13/EK irányelv[3] bevezette a kibocsátási határértékeknek a dízelmotorok többségére jelenleg is alkalmazandó III. A. szakaszát. Ezeket a határértékeket 2011. január 1-jétől fokozatosan a szigorúbb III. B. szakasz határértékei váltják fel az értékesített új traktorok esetében. Ezeknek a motoroknak 2010. január 1-jével megkezdődött a típus-jóváhagyási időszaka. Mindez a traktorgyártás jelentős részét érinti.

A III. B. szakasz határértékeinek betartásához lényegesen módosítani kell a jelenlegi motorokat. A motorok konfigurációjának, méretének vagy tömegének változásai továbbgyűrűznek a traktorgyártókra, akiknek teljesen át kell alakítaniuk traktoraikat, hogy a módosított motorokat be tudják építeni. Ez a folyamat csak akkor indulhat meg, ha a motort már teljes egészében kifejlesztették. A III. B. szakasznak megfelelő motorok előállításához szükséges technikai megoldások általában még nem véglegesek. A traktorgyártók tehát egyelőre nem tudják teljes mértékben áttervezni azokat a járműveket, amelyekbe a motorokat majd be kell építeni. Néhányuknak ugyan nem fognak komoly problémát jelenteni a III. B. szakasz kibocsátási követelményei, más esetekben azonban még távolról sem végleges a III. B. szakasznak megfelelő motor, és jelentős további kutatásra és műszaki fejlesztésre van szükség ahhoz, hogy a traktorok a III. B. szakasznak megfelelő motorral forgalomba hozhatók legyenek.

Az új kibocsátási határértékeknek való megfelelés jelentős költségeket jelent a gyártóknak. Ide tartoznak például a kutatási és fejlesztési költségek, a berendezés áttervezésének költségei, az utókezelő berendezések költségei, a dokumentációs és címkézési költségek stb.

A 2009 eleje óta tartó globális pénzügyi és gazdasági válság váratlanul és súlyosan érintette a traktorokat gyártó európai uniós iparág nagy részét. Általánosságban az értékesítés hirtelen visszaesése jelentősen csökkentette a bevételeket és az ahhoz szükséges műszaki kutatásra és fejlesztésre fordítható tőkét, hogy minden teljesítménykategóriában és minden alkalmazás céljára az irányelvben megállapított határidőkön belül a III. B. szakasznak megfelelő motorokkal lehessen felszerelni a traktorokat.

A 2004/26/EK és a 2005/13/EK irányelv bevezette az ún. rugalmas végrehajtási eljárást is, hogy megkönnyítse a különböző kibocsátási szakaszok közötti átmenetet. Ez lehetővé teszi a traktorgyártók számára, hogy a kipufogógáz-kibocsátási határértékek valamely szakaszának idején korlátozott számban olyan traktorokat is forgalomba hozzanak, amelyekben a kipufogógáz-kibocsátási határértékek előző szakaszának megfelelő motor van. A rugalmas végrehajtási eljárásnak köszönhetően a traktorgyártók vagy (1) minden motorteljesítmény-kategóriában korlátozott – legfeljebb a traktorgyártók (az EU-ban a legutóbbi öt évben történt traktorértékesítés átlagaként számolt) éves értékesítése 20 %-ának megfelelő – számú traktort, vagy (2) az irányelvben meghatározott számú traktort hozhatnak forgalomba. Ez a második lehetőség inkább a kevesebb motort gyártó, kisebb vállalkozásoknak szól.

A mellékelt javaslat a gyártóknak a III. B. szakasznak megfelelő motorok jóváhagyásával és forgalomba hozatalával kapcsolatos nehézségeit kívánja orvosolni, amelyek az új motorok tervezését érintő késedelemből, valamint a váratlanul bekövetkezett pénzügyi válságból fakadnak. A javaslat módosítani kívánja a rugalmas végrehajtási eljárást, hogy alkalmazásának kiterjesztésével enyhítse a III. A. kibocsátási szakaszról a III. B. szakaszra történő átállás hatásait, miközben az irányelv céljának megőrzése – vagyis az Európai Unióban a gáz- és szilárd halmazállapotú szennyező anyagok csökkentése – érdekében fenntartja a kipufogógáz-kibocsátás III. B. szakasza hatálybalépésének időpontját.

2. AZ ÉRDEKELTEKKEL FOLYTATOTT KONZULTÁCIÓK EREDMÉNYEI ÉS HATÁSVIZSGÁLATOK

A Bizottság a tagállamok képviselőivel és az ágazati érdekelt felekkel az irányelv keretében létrejött, a gépek kibocsátásával foglalkozó szakértői csoportban és a mezőgazdasági traktorokkal foglalkozó munkacsoportban konzultált a javaslatról. Ezen túlmenően a Bizottság 2009 májusában és júniusában kimerítő konzultációt folytatott a tagállami hatóságokkal és minden fő érdekelttel (vagyis az iparággal, a környezetvédelmi szervezetekkel és a munkavállalói szervezetekkel). A javaslat figyelembe veszi a 97/68/EK irányelvnek[4] a Közös Kutatóközpont (JRC) által készített technikai felülvizsgálatát, amely többek között a következőkre terjed ki: annak értékelése, hogy szükséges-e a rugalmas végrehajtási eljárás módosítása; egy külső tanácsadó által összeállított hatásvizsgálati tanulmány[5], amely a JRC technikaifelülvizsgálat-tervezetében meghatározott szakpolitikai lehetőségeket értékeli; egy kiegészítő tanulmány a JRC technikai felülvizsgálatában található lehetőségek hatásairól, többek közötti a rugalmas végrehajtási eljárás módosításának kkv-kre gyakorolt hatásáról.

3. A JAVASLAT JOGI ELEMEI

A 2000/25/EK irányelvnek és ennek a módosításjavaslatnak egyaránt az a célja, hogy hozzájáruljon a traktorok belső piacának zökkenőmentes működéséhez, miközben védi az emberek egészségét és a környezetet. A javaslat jogalapja így a Szerződés 114. cikke.

A 2000/25/EK irányelvben a javaslat a következő módosításokat irányozza elő:

A III. A. és a III. B. kibocsátási szakaszok közötti átmeneti időszakban rugalmas végrehajtási eljárással forgalomba hozott motorok arányának 20 %-ról 50 %-ra növelése minden egyes motorkategóriában, a traktorgyártók éves berendezés-értékesítésén belül, valamint választható alternatívaként a rugalmas végrehajtási eljárással forgalomba hozható motorok maximális számának kiigazítása. Az intézkedés 2013. december 31-én lejár.

4. KÖLTSÉGVETÉSI VONZATOK

A javaslatnak nincsenek a közösségi költségvetést érintő vonzatai.

5. OPCIONÁLIS ELEMEK

2010/0301 (COD)

Javaslat:

AZ EURÓPAI PARLAMENT ÉS A TANÁCS IRÁNYELVE

a 2000/25/EK irányelvnek a rugalmas végrehajtási eljárással forgalomba hozott traktorokra vonatkozó rendelkezések tekintetében történő módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 114. cikkére,

tekintettel az Európai Bizottság javaslatára[6],

a javaslat nemzeti parlamenteknek való megküldését követően,

tekintettel az Európai Gazdasági és Szociális Bizottság véleményére[7],

tekintettel a Régiók Bizottságának véleményére[8],

rendes jogalkotási eljárás keretében,

mivel:

1. A mezőgazdasági vagy erdészeti traktorok hajtására szánt motorok gáz- és szilárd halmazállapotú szennyezőanyag-kibocsátása elleni intézkedésről, valamint a 74/150/EGK tanácsi irányelv módosításáról szóló, 2000. május 22-i 2000/25/EK európai parlamenti és tanácsi irányelv[9] a mezőgazdasági és erdészeti traktorokban használt dízelmotorok megengedett legnagyobb kipufogógáz-kibocsátását szabályozza. A kompressziós gyújtású motorok többségének típusjóváhagyásakor alkalmazandó kibocsátási határértékek jelenlegi szakasza a III. A. szakasz. Az irányelv úgy rendelkezik, hogy ezeket a határértékeket az említett motorok forgalomba hozatala tekintetében 2011. január 1-jétől, típusjóváhagyásuk tekintetében pedig 2010. január 1-jétől fokozatosan a szigorúbb III. B. szakasz határértékei váltják fel. A III. B. szakasz határértékeinél szigorúbb határértékeket előíró IV. szakasz fokozatosan, az említett motorok típusjóváhagyása tekintetében 2013. január 1-jétől, forgalomba hozataluk tekintetében pedig 2014. január 1-jétől lép hatályba.

2. A III. B. szakaszba történő átmenet technológiai lépésváltást jelent, ami a motorok áttervezése és a fejlett technikai megoldások kidolgozása miatt jelentős megvalósítási költségekkel jár. Ez a jogalkotó által 2005-ben előírt átmenet egybeesik az érintett ágazatot sújtó gazdasági recesszióval, aminek következtében az új jogi előírásokhoz való alkalmazkodáshoz szükséges végrehajtási költségek viselése nehézséget jelent a gazdasági ágazat számára.

3. A 2000/25/EK irányelv rugalmas végrehajtási eljárásról rendelkezik, amely lehetővé teszi a traktorgyártók számára, hogy két kibocsátási szakasz között korlátozott számban olyan motorokat szerezzenek be, amelyek nem felelnek meg az éppen alkalmazandó kibocsátási határértékeknek, hanem csak a kibocsátási határértékek előző szakaszára vannak jóváhagyva.

4. 2005 óta a 2000/25/EK irányelv 4. cikkének (8) bekezdése rendelkezik az esetleges további rugalmassági eljárások szükségességének értékeléséről a III. B. és a IV. szakasz határértékeit illetően. Ahhoz, hogy a következő szakaszba való átmenet alkalmával az ágazat átmeneti mentességet kaphasson, a rugalmas végrehajtási eljárás alkalmazásának feltételeit módosítani kell.

5. A III. A. szakaszból a III. B-be való átmenet során a rugalmas végrehajtási eljárással forgalomba hozott motorok arányát a traktorgyártó által az adott kategóriába tartozó motorral ellátott traktorokból teljesített éves értékesítés 20 %-áról 50 %-ára kell növelni. Az ennek alternatívájaként választható megoldásként meghatározott, a rugalmas végrehajtási eljárással forgalomba hozható motorok maximális számát ennek megfelelően ki kell igazítani.

6. A 2000/25/EK irányelvet ezért ennek megfelelően módosítani kell,

7. Az ebben az irányelvben meghatározott intézkedések a gazdasági ágazat időszakos nehézségeit tükrözik; ezért a III. A. szakaszból a III. B. szakaszba való átmenetre kell korlátozódniuk, és 2013. december 31-én hatályukat kell veszíteniük.

ELFOGADTA EZT AZ IRÁNYELVET:

1. cikk

A 2000/25/EK irányelv a következőképpen módosul:

1. A 3.a cikk a következő albekezdéssel egészül ki: „A IV. melléklet 1.2., 1.2.1. és 1.2.2. pontjában foglalt rugalmas végrehajtási eljárás csak a III. A. szakaszból a III. B. szakaszba való átmenetre vonatkozik, és 2013. december 31-én hatályát veszti.”

2. A IV. melléklet 1. pontjának helyébe ezen irányelv I. mellékletének szövege lép.

2. cikkÁtültetés a nemzeti jogba

1. A tagállamok legkésőbb [az irányelv kihirdetését tizenkét hónappal követő dátum]-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottságnak.

Ezeket a rendelkezéseket [év, hónap, nap = a közzétételt követő nap]-tól/től alkalmazzák.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

2. A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

3. cikk

Ez az irányelv az Európai Unió Hivatalos Lapjában való kihirdetését követő huszadik napon lép hatályba.

4. cikk

Ennek az irányelvnek a tagállamok a címzettjei.

Kelt […], […]-án/-én.

az Európai Parlament részéről a Tanács részéről

az elnök az elnök […] […]

I. MELLÉKLET

A IV. melléklet 1. pontjának helyébe a következő szöveg lép:

„1. A MOTOR- ÉS TRAKTORGYÁRTÓK ELJÁRÁSA

8. A III. A. és a III. B. szakasz közötti átmeneti időszak kivételével az a traktorgyártó, amelyik igénybe kívánja venni a rugalmas végrehajtási eljárást, engedélyt kér a jóváhagyó hatóságtól, hogy a két kibocsátási szakasz közötti időszakban motorbeszállítójától megrendelhesse vagy beszerezhesse azt az 1.1.1. és 1.1.2. pontban említett motormennyiséget, amely az éppen alkalmazandó kibocsátási határértékek helyett csak a kibocsátási határértékek előző szakaszának felel meg.

9. A rugalmas végrehajtási eljárással forgalomba hozott motorok száma egyetlen motorkategóriában sem haladhatja meg a traktorgyártónak az adott motorkategóriába tartozó motorral felszerelt traktorokból teljesített (az Unió piacán a legutolsó öt évben történt értékesítés átlagaként számolt) éves értékesítésének 20 %-át. Ha a traktorgyártó kevesebb mint öt éve értékesít traktorokat az Unióban, akkor az átlagot azon tényleges időtartam alapján kell kiszámolni, amióta a traktorgyártó az Unióban traktorokat forgalmaz.

10. Az 1.1.1. pont választható alternatívájaként a traktorgyártó engedélyt kérhet motorbeszállítói számára, hogy meghatározott számú motort rugalmassági végrehajtási eljárással hozhassanak forgalomba. Az egyes motorkategóriákban a motorok száma nem haladhatja meg az alábbi értékeket:

Motorkategória (kW) | Motorok száma |

19–37 | 200 |

37–75 | 150 |

75–130 | 100 |

130–560 | 50 |

11. A III. A. és a III. B. szakasz közötti átmeneti időszak alatt az a traktorgyártó, amelyik igénybe kívánja venni a rugalmas végrehajtási eljárást, engedélyt kér a jóváhagyó hatóságtól, hogy a két kibocsátási szakasz közötti időszakban motorbeszállítójától megrendelhesse vagy beszerezhesse azt az 1.2.1. és 1.2.2. pontban említett motormennyiséget, amely az éppen alkalmazandó kibocsátási határértékek helyett csak a kibocsátási határértékek előző szakaszának felel meg.

12. A rugalmas végrehajtási eljárással forgalomba hozott motorok száma egyetlen motorkategóriában sem haladhatja meg a traktorgyártónak az adott motorkategóriába tartozó motorral felszerelt traktorokból teljesített (az Unió piacán a legutolsó öt évben történt értékesítés átlagaként számolt) éves értékesítésének 50 %-át. Ha a traktorgyártó kevesebb mint öt éve értékesít traktorokat az Unióban, akkor az átlagot azon tényleges időtartam alapján kell kiszámolni, amióta a traktorgyártó az Unióban traktorokat forgalmaz.

13. Az 1.2.1. pont választható alternatívájaként a traktorgyártó engedélyt kérhet motorbeszállítói számára, hogy meghatározott számú motort rugalmassági végrehajtási eljárással hozhassanak forgalomba. Az egyes motorkategóriákban a motorok száma nem haladhatja meg az alábbi értékeket:

Motorkategória (kW) | Motorok száma |

37–56 | 200 |

56–75 | 175 |

75–130 | 250 |

130–560 | 125 |

14. A traktorgyártónak a jóváhagyó hatósághoz benyújtott kérelmében a következő információkat kell feltüntetnie:

a) a rugalmas végrehajtási eljárással forgalomba hozott motort tartalmazó traktorok minden egyes példányán elhelyezendő címke mintája. A címke a következő szöveget tartalmazza: „A … (a megfelelő teljesítménysávhoz tartozó összes traktor száma) TRAKTOR KÖZÜL A … (traktorsorozat) SZÁMÚ, … MOTORSZÁMÚ TRAKTOR, MELYNEK 2000/25/EK IRÁNYELV SZERINTI TÍPUS-JÓVÁHAGYÁSI SZÁMA: ...”; valamint

b) a motoron elhelyezendő, az e melléklet 2.2. pontjában említett szövegű, kiegészítő címke mintája.

15. A traktorgyártó a rugalmas végrehajtási eljáráshoz kapcsolódóan minden olyan információt megad a jóváhagyó hatóságnak, amelyet a jóváhagyó hatóság a határozathoz szükségesnek ítél.

16. A traktorgyártó hathavonta jelentést nyújt be az általa alkalmazott rugalmas végrehajtási eljárás végrehajtásáról valamennyi olyan tagállam jóváhagyó hatóságához, ahol traktort vagy motort hoz forgalomba. A jelentésnek halmozott adatokat kell tartalmaznia a rugalmas végrehajtási eljárás keretében forgalomba hozott motorok és traktorok számát, azok sorszámát és azt a tagállamot illetően, ahol a traktort forgalomba helyezték. Ezt az eljárást a rugalmas végrehajtási eljárás hatálya alatt fenn kell tartani.”

PÉNZÜGYI KIMUTATÁS A KIZÁRÓLAG A BEVÉTELI OLDALRA KORLÁTOZOTT KÖLTSÉGVETÉSI HATÁSSAL JÁRÓ JAVASLATOKHOZ

1. A JAVASLAT CÍME:

Az Európai Parlament és a Tanács irányelve a 2000/25/EK irányelvnek a rugalmas végrehajtási eljárással forgalomba hozott traktorokra vonatkozó rendelkezések tekintetében történő módosításáról

2. KÖLTSÉGVETÉSI TÉTELEK:

Alcím és jogcímcsoport: tárgytalan

A költségvetésben az érintett évre előirányzott összeg:

3. PÉNZÜGYI HATÁS

( A javaslatnak nincs pénzügyi hatása.

4. CSALÁS ELLENI INTÉZKEDÉSEK

Tárgytalan

5. EGYÉB ÉSZREVÉTELEK

Nincs

[1] HL L 173., 2000.7.12., 1. o.

[2] HL L 225., 2004.6.25., 3. o.

[3] HL L 55., 2005.3.1., 35. o.

[4] A technikai felülvizsgálat végleges jelentésének tervezete elérhető a nem közúti mozgó gépekkel foglalkozó oldalon az Europa szerveren: http://ec.europa.eu/enterprise/mechan_equipment/emissions/2007tecrew_dfr.pdf

[5] Az ARCADIS N.V. végleges jelentése elérhető a nem közúti mozgó gépekkel foglalkozó oldalon az Europa szerveren: http://ec.europa.eu/enterprise/mechan_equipment/emissions/impactassessment/nrmm_iastudy_fnrep.pdf

[6] HL C […], […], […]. o.

[7] HL C […], […], […]. o.

[8] HL C […], […], […]. o.

[9] HL L 173., 2000.7.12., 1. o.